Duikers maak ‘skokontdekking’ in damArgieffoto Die polisie in Mpumalanga stel ondersoek in na die ontdekking van twee liggame in ŉ voertuig in die Unicor-dam in Evander vroeër vandag. Brig. Leonard Hlathi sê polisieduikers was besig met opleiding by die dam toe hulle dié “skokontdekking” gemaak het. Hlathi sê polisieduikers van Secunda, asook duikers van die Delta 1-reddingsduikers het ŉ VW Citi Golf op die bodem van die dam opgemerk met twee liggame daarin. “Die duikers kon daarin slaag om die voertuig uit die water te bring en by nadere ondersoek is daar vasgestel dat die motor aan Siyabonga Nkabi behoort. Nkabi is op 4 Julie saam met Precious Mtsweni as vermis aangemeld nadat die twee vir die laaste keer lewend saam gesien is,” het Hlathi gesê. “In dié stadium kan die polisie nie bevestig of die liggame wel dié van die twee vermiste persone is nie as gevolg van die toestand waarin die liggame gevind is. Verdere ondersoek sal wel die identiteit van die slagoffers vasstel.” Hlathi sê Nkabi en Mtsweni se naasbestaandes is wel ingelig omtrent die ontdekking, maar ŉ verdere ondersoek “sal die bepalende faktor wees”.